b'\n_START_ARTICLE_\nNavadni trdoglavec\n_START_SECTION_\nOpis in biologija\n_START_PARAGRAPH_\nOdrasli hro\xc5\xa1\xc4\x8dki so temno rjave barve in merijo v dol\xc5\xbeino med 2,7 in 4,5 mm. Zanje je zna\xc4\x8dilno, da \xc5\xa1irok protoraks kot kapuca prekirva glavo.\xc2\xa0._NEWLINE_Odrasli hro\xc5\xa1\xc4\x8di se ne hranijo ampak se samo razmno\xc5\xbeujejo. Pred parjenjem trdoglavci oddajajo zna\xc4\x8dilen zvok, tako da z vratnim \xc5\xa1\xc4\x8ditom tol\xc4\x8dejo v rovu, s \xc4\x8dimer privabljajo spolne partnerje. Samica odlo\xc5\xbei jaj\xc4\x8deca v \xc5\xa1pranje v lesu ali v stare izletne odprtine. Po treh tednih se iz jaj\xc4\x8dec izle\xc5\xbeejo okoli 1 mm dolge, smetanastobele li\xc4\x8dinke, ki imajo obliko \xc4\x8drke C. Li\xc4\x8dinke se prehranjujejo s celulozo in med hranjenjem v les vrtajo rove. Po treh do \xc5\xa1tirih letih dose\xc5\xbeejo dol\xc5\xbeino do 7 mm, nato pa se tik pod povr\xc5\xa1jem lesa zabubijo. Po osmih tednih se imagi pregrizejo na plano in pri tem naredijo okrogle izletne odprtine s premerom med 1 in 1,5 mm.\n_START_SECTION_\n\xc5\xa0kodljivec\n_START_PARAGRAPH_\nNavadni trdoglavec napada obdelani les iglavcev in listavcev. Napadu je bolj izpostavljen vla\xc5\xbeen les v vla\xc5\xbenih prostorih. Preventivni ukrepi so tako vzdr\xc5\xbeevanje zra\xc4\x8dne vlage v prostoru pod 60\xc2\xa0%, les pa mora vsebovati manj kot 16\xc2\xa0% vode. Dokazano je, da \xc5\xa1kodljivec ne more uspevati v lesu z manj kot 12\xc2\xa0% vode. Prav tako je dokazano, da napada le beljavo lesa, v \xc4\x8drnjavi pa je premalo hranilnih snovi, da bi li\xc4\x8dinke navadnega trdoglavca lahko pre\xc5\xbeivele. _NEWLINE_Sve\xc5\xbee izletne luknje se najla\xc5\xbeje identificira po kup\xc4\x8dkih lesnega prahu pod luknjo, pomembno pa je vedeti, da se oku\xc5\xbeenost lesa lahko odkrije \xc5\xa1ele po 3 do 4 letih, saj je tako dolg \xc5\xbeivljenjski cikel li\xc4\x8dinke. Za zatiranje navadnega trdoglavca se uporabljajo insekticidi (npr. permetrin), s katerimi je potrebno les zapliniti, eden od pomembnih dodatnih ukrepov za omejevanje \xc5\xa1kode pa je menjava oku\xc5\xbeenega lesa. Insekticidi v obliki aerosolov so u\xc4\x8dinkoviti samo proti odraslim hro\xc5\xa1\xc4\x8dem, li\xc4\x8dinkam pa ne \xc5\xa1kodujejo, saj so pregloboko v lesu. Li\xc4\x8dinke je mo\xc5\xbeno uni\xc4\x8diti tudi s segrevanjem oku\xc5\xbeenega lesa preko temperature 50\xc2\xa0\xc2\xb0C za dan ali dva ali zamrzovanjem.'